ശിവന്കുട്ടിയുടെ രാജിക്കായി പ്രതിഷേധം കടുപ്പിച്ച് യുഡിഎഫ് ഇന്ന് സംസ്ഥാന വ്യാപക സമരം തിരുവനന്തപുരം : നിയമസഭ കയ്യാങ്കളിക്കേസില് വിചാരണ നേരിടുന്ന വിദ്യാഭ്യാസ മന്ത്രി വി ശിവന്കുട്ടിക്കെതിരെ സമരം കടുപ്പിച്ച് പ്രതിപക്ഷം. ശിവന്കുട്ടിയുടെ രാജി ആവശ്യപ്പെട്ട് 140 നിയോജക മണ്ഡലങ്ങളിലെയും സര്ക്കാര് സ്ഥാപനങ്ങള്ക്ക് മുന്നില് യു ഡി എഫ് ധര്ണ്ണ. സഭയ്ക്കുള്ളില് ശിവന്കുട്ടിക്കെതിരെ വ്യാപക പ്രതിഷേധം പ്രതിപക്ഷം ഉയര്ത്തുന്നതിനിടെ, സഭയ്ക്ക് പുറത്തും സംസ്ഥാന വ്യാപക പ്രതിഷേധം തുടരാനാണ് യുഡിഎഫിന്റെ തീരുമാനം. നിയമസഭ കയ്യാങ്കളിക്കേസില് വിചാരണ നേരിടുന്ന വിദ്യാഭ്യാസ മന്ത്രി വി ശിവന്കുട്ടി രാജിവെക്കണമെന്ന് ആവശ്യപ്പെട്ടാണ് ഇന്ന് യുഡിഎഫ് നിയോജക മണ്ഡലം തലത്തില് സര്ക്കാര് ഓഫീസുകള്ക്ക് മുന്നില് പ്രതിഷേധ ധര്ണ്ണ സംഘടിപ്പിക്കുന്നത് . രാവിലെ 10 മണിക്കാണ് യുഡിഎഫിന്റെ പ്രതിഷേധ ധര്ണ്ണ. തിരുവനന്തപുരം സെന്ട്രല് നിയോജക മണ്ഡലത്തിന്റെ ആഭിമുഖ്യത്തിലുള്ള പ്രതിഷേധ ധര്ണ്ണ സെക്രട്ടേറിയറ്റിന് മുന്നില് പ്രതിപക്ഷനേതാവ് വി.ഡി സതീശന് ഉദ്ഘാടനം ചെയ്യും. കെപിസിസി പ്രസിഡന്റ് കെ സുധാകരന് എം.പി നേമത്തും കോണ്ഗ്രസ് പ്രവര്ത്തക സമിതി അംഗം ഉമ്മന്ചാണ്ടി കഴക്കൂട്ടത്തും മുന് പ്രതിപക്ഷ നേതാവ് രമേശ് ചെന്നിത്തല വട്ടിയൂര്ക്കാവിലും യുഡിഎഫ് കണ്വീനര് എം.എം ഹസന് വിഴിഞ്ഞത്തും പ്രതിഷേധ ധര്ണ്ണ ഉദ്ഘാടനം ചെയ്യും. യുഡിഎഫ് നേതാക്കളായ പി.കെ കുഞ്ഞാലിക്കുട്ടി, എ,എ അസീസ്, പി.ജെ ജോസഫ്, സി.പി ജോണ്, ദേവരാജന്, അനൂപ് ജേക്കബ്, മാണി സി കാപ്പന് തുടങ്ങിയവര് വിവിധ ജില്ലകളിലെ പ്രതിഷേധ ധര്ണ്ണയില് പങ്കെടുക്കും.